b"\n_START_ARTICLE_\nAntonijus Vivaldis\n_START_SECTION_\nBiografija\n_START_PARAGRAPH_\nGroti smuiku Antonij\xc5\xb3 Vivald\xc4\xaf i\xc5\xa1mok\xc4\x97 jo t\xc4\x97vas D\xc5\xbeiovanis Batista (Giovanni Battista), dirb\xc4\x99s barzdasku\xc4\x8diu prie\xc5\xa1 tapdamas profesionaliu smuikininku._NEWLINE_1703 m. Vivaldis buvo \xc4\xaf\xc5\xa1ventintas \xc4\xaf kunigus ir greitai pramintas Il Prete Rosso (\xe2\x80\x9eraudonuoju kunigu\xe2\x80\x9c), d\xc4\x97l savo rusv\xc5\xb3 plauk\xc5\xb3. Netrukus, 1704 m., jis buvo atleistas nuo mi\xc5\xa1i\xc5\xb3 laikymo d\xc4\x97l savo silpnos sveikatos (jis grei\xc4\x8diausiai sirgo astma), o 1706 m. jis pasitrauk\xc4\x97 i\xc5\xa1 kunigyst\xc4\x97s ir tapo maestro di violino mergai\xc4\x8di\xc5\xb3 prieglaudoje Pio Ospedale della Piet\xc3\xa0, Venecijoje. Nuo to laiko jis u\xc5\xbesi\xc4\x97m\xc4\x97 vien muzika._NEWLINE_1705 m. i\xc5\xa1leistas pirmasis jo k\xc5\xabrini\xc5\xb3 rinkinys (raccolta). 1716 m. A. Vivaldis paskirtas maestro de' concerti. Tuo metu jis para\xc5\xa1\xc4\x97 did\xc5\xbei\xc4\x85j\xc4\x85 dal\xc4\xaf savo muzikos, \xc4\xafskaitant daugyb\xc4\x99 oper\xc5\xb3 ir koncert\xc5\xb3. 1718 m. Vivaldis \xc4\x97m\xc4\x97 daug keliauti. Nepaisant \xc5\xa1i\xc5\xb3 kelioni\xc5\xb3 Piet\xc3\xa0 mok\xc4\x97jo jam kiekvien\xc4\x85 m\xc4\x97nes\xc4\xaf u\xc5\xbe du koncertus orkestrui ir repeticijas su orkestru ma\xc5\xbeiausiai keturis kartus. \xc4\xaera\xc5\xa1ai rodo, kad tarp 1723 ir 1729 m. jam buvo sumok\xc4\x97ta u\xc5\xbe 140 koncert\xc5\xb3._NEWLINE_Vienas i\xc5\xa1 \xc5\xbeinomiausi\xc5\xb3 A. Vivald\xc5\xbeio k\xc5\xabrini\xc5\xb3 yra \xe2\x80\x9eKeturi met\xc5\xb3 laikai\xe2\x80\x9c, kur jis perteikia skirtingu met\xc5\xb3 laiku kylan\xc4\x8dius jausmus. Didel\xc4\x97 dalis Vivald\xc5\xbeio repertuaro buvo i\xc5\xa1 naujo atrasta tik pirmojoje XX a. pus\xc4\x97je Turine ir Genujoje, bet i\xc5\xa1leista tik antrojoje am\xc5\xbeiaus pus\xc4\x97je. Vivald\xc5\xbeio muzika yra inovatyvi, lau\xc5\xbeanti tradicines schemas; jis suteik\xc4\x97 \xc5\xa1viesumo formaliai ir ritminei koncerto strukt\xc5\xabrai, nuolat ie\xc5\xa1kodamas harmonini\xc5\xb3 kontrast\xc5\xb3, \xc4\xafved\xc4\x97 inovatyvias melodijas ir temas. Be to, Vivaldis sugeb\xc4\x97jo kurti neakademin\xc4\x99 muzik\xc4\x85, kuria \xc5\xbeav\xc4\x97josi ne siauras intelektual\xc5\xb3 ratas, o ir pla\xc4\x8dioji publika. D\xc4\x97l to Vivaldis buvo populiarus net ir tokiose \xc5\xa1alyse kaip Pranc\xc5\xabzija, kurios tuo metu buvo labai u\xc5\xbedaros savo muzikin\xc4\x97je tradicijoje._NEWLINE_Vivaldis laikomas vienu i\xc5\xa1 kompozitori\xc5\xb3, kurie paskatino Baroko muzik\xc4\x85 evoliucionuoti \xc4\xaf klasikin\xc4\xaf stili\xc5\xb3. A. Vivald\xc5\xbeio k\xc5\xabryba padar\xc4\x97 didel\xc4\x99 \xc4\xaftak\xc4\x85 Johanui Sebastianui Bachui. Kiti kompozitoriai apie A. Vivald\xc4\xaf atsiliep\xc4\x97 ne taip palankiai \xe2\x80\x93 Igoris Stravinskis teig\xc4\x97, kad A. Vivaldis ne suk\xc5\xabr\xc4\x97 \xc5\xa1imtus koncert\xc5\xb3, bet \xc5\xa1imt\xc4\x85 kart\xc5\xb3 perra\xc5\xa1\xc4\x97 t\xc4\x85 pat\xc4\xaf koncert\xc4\x85._NEWLINE_Nepaisant populiarumo A. Vivaldis mir\xc4\x97 skurde ir buvo palaidotas bendrame kape."